L'Ajuntament de Sagunt requerix a la Conselleria d'Agricultura soluciones enfront dels danys que provoquen els senglars en el camp
25 d’octubre 2023

![](/media/c2znnybn/np-reunió-agricultura-1-_c.jpg?width=850&height=485.30405405405406)

L'alcalde de Sagunt, Darío Moreno, i la presidenta del Consell Local Agrari, Ana María Quesada, han sol·licitat en una reunió amb el conseller d'Agricultura, Ramaderia i Pesca, José Luis Aguirre, solucions per al sector agrícola del municipi, afectat per les plagues de senglars i conills. La sobreabundància d'estos animals provoca pèrdues i danys en el camp, que han de fer front les persones propietàries de les explotacions agrícoles.

**«El conseller ens ha traslladat que des de la Generalitat s'és conscient del problema i que tenim el suport de la Conselleria»**, ha explicat l'alcalde del municipi, Darío Moreno. **«És fonamental atendre esta problemàtica. Els senglars accedixen a les parcel·les i arrasen amb tots els cultius, cosa que posa en perill les collites i provoca pèrdues econòmiques considerables»**, ha expressat Moreno.

En atenció a les reivindicacions, des de la Conselleria d'Agricultura, **«han proposat una línia d'ajudes directes, dirigides al sector agrari, que servesquen per a compensar els danys produïts per estos animals»**, segons l'alcalde. Una decisió que el consistori espera **«que es materialitze prompte perquè el nostre sector agrari no pot estar desprotegit davant esta situació».**

**Suport a la Comunitat de Regants**

Un altre dels punts claus de la reunió -que també ha comptat amb la presència de la directora general de Producció Agrícola i Ramadera, Leticia Sanchiz- ha sigut la situació de les i els regants de Sagunt. L'Ajuntament, a petició de la Comunitat de Regants, ha sol·licitat al conseller d'Agricultura **«inversions per a adaptar les infraestructures, de manera que puguen gaudir del seu dret a rebre aigua de pantà».**

L'objectiu és doble: d'una banda, evitar la sobreexplotació dels aqüífers i, per una altra, reduir el cost de l'aigua de regadiu. **«El sector agrari del municipi ha de saber que estem del seu costat i que farem tot el possible per donar-los suport en este context d'inflació»**, ha declarat la presidenta del Consell Local Agrari, Ana María Quesada.

**Més inversions en els camins rurals**

Així mateix, la delegació municipal ha sol·licitat a Aguirre un major suport per a l'adequació i conservació dels camins rurals. La ciutat compta amb un dels termes municipals més extensos de la província, amb al voltant de 900 km de camins rurals, i no rep subvencions de manteniment per part de la Conselleria des de l'any 2011. Una situació **«anòmala»** per a l'Ajuntament i que, tant Aguirre com Sanchiz, s'han compromés a analitzar.

![](/media/loafnibf/np-reunió-agricultura-2-_c.jpg?width=850&height=637.5)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-requerix-a-la-conselleria-d-agricultura-soluciones-enfront-dels-danys-que-provoquen-els-senglars-en-el-camp/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-requerix-a-la-conselleria-d-agricultura-soluciones-enfront-dels-danys-que-provoquen-els-senglars-en-el-camp/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-requerix-a-la-conselleria-d-agricultura-soluciones-enfront-dels-danys-que-provoquen-els-senglars-en-el-camp/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-requerix-a-la-conselleria-d-agricultura-soluciones-enfront-dels-danys-que-provoquen-els-senglars-en-el-camp/)